b'\n_START_ARTICLE_\nCascoplecia insolitis\n_START_SECTION_\nUtseende\n_START_PARAGRAPH_\nCascoplecia insolitis var en ganske liten (vingen vel 3 millimeter lang), slank mygg. Hodet var forholdsvis lite og flatt, munndelene ganske sm\xc3\xa5. Fasett\xc3\xb8ynene var runde og klart adskilt fra hverandre. De tre punkt\xc3\xb8ynene satt p\xc3\xa5 en kn\xc3\xb8l i pannen som var dratt ut til et horn. Lignende kn\xc3\xb8ler finnes hos h\xc3\xa5rmygg (Bibionidae), men de er der mye lavere. Antennene var noe lenger enn hodet og bestod av 12 ledd, hvert enkelt ledd var kommaformet, ulikt alle andre kjente tovinger. Palpene (munnf\xc3\xb8lerne) bestod av fem ledd og var lange og tynne. Beina var slanke, l\xc3\xa5rene forholdsvis lange, alle leggene endte i sporer. Vingene hadde et \xc3\xa5renett omtrent som vanlig i gruppen Bibionomorpha, med tydelige \xc3\xa5rer. Thorax var avlang, bakkroppen forholdsvis slank.\n_START_SECTION_\nSystematisk plassering\n_START_PARAGRAPH_\nCascoplecia har flere bisarre trekk som ikke er kjent fra andre tovinger, slik som hornet i pannen og de merkelige antennene. Vingenes \xc3\xa5renett tyder p\xc3\xa5 at den b\xc3\xb8r plasseres i Bibionomorpha. Innenfor denne gruppen har den visse fellestrekk ved familien Hesperinidae, og er kanskje beslektet med denne.\n_START_SECTION_\nBurmesisk rav\n_START_PARAGRAPH_\nArten ble funnet i rav fra Burma. Dette stammer fra slutten av tidlig Kritt og er dermed av de eldste rav-forekomstene, mellom 97 og 110 millioner \xc3\xa5r gammelt. Det har i de senere \xc3\xa5rene blitt funnet en god del oppsiktsvekkende insektfossiler i burmesisk rav.\n_START_SECTION_\nLevevis\n_START_PARAGRAPH_\nFossilet hadde pollen p\xc3\xa5 f\xc3\xb8ttene, s\xc3\xa5 man antar at den bes\xc3\xb8kte blomster. Siden den er bevart i rav, er det grunn til \xc3\xa5 tro at den levde i skog.'